text: Podem rebutja la nova proposta de Sánchez i tem que aquesta serà 'una setmana perduda'
  Recorda que el nus del desacord amb el PSOE és la política econòmica i diu que en aquest camp no s'ha modificat 'una coma'
  'Sensació de Deja Vu'. Així ha definit el seu estat d'ànim el portaveu de Podem al congrés espanyol, Íñigo Errejón, després de consultar la nova proposta que els ha fet arribar el PSOE per intentar sumar, almenys, la seva abstenció en el debat d'investidura. Errejón ha dit que aquest document ja l'havien vist i que en els aspectes que havien generat més dissensió entre les dues formacions, això és, en la política econòmica, les postures de l'equip que opta a la presidència no s'han mogut 'ni una coma'.
  El número dos de Podem ho ha valorat així: 'Ressalta aspectes que ja coneixíem, amb alguns dels quals podíem estar d'acord i els aspectes en què no, els aparta'. També ha estat dur a l'hora de qualificar la proposta, que ha definit com una feina de 'retalla i enganxa' enviada 'en diferents versions', que 'canvia l'embolcall' però 'deixa el mateix contingut'. I ha afegit que és un exercici 'no particularment honest o hàbil' per destravar la discussió perquè Ciutadans ja ha alertat que no donarà suport a cap document que no sigui el que s'ha acordat amb el PSOE.
  Per tot plegat, ha insistit que el seu partit lamenta que la decisió de Sánchez a favor de Rivera 'i d'un document que segons el mateix Rivera està fet pensant en el PP' pot abocar la política espanyola a 'una setmana perduda'.
  Tot i això, ha subratllat que 'hi ha vida més enllà d'aquesta setmana' i ha emplaçat el PSOE a entendre que 'hi ha condicions perquè hi hagi un govern de canvi' a l'estat espanyol. Això sí, ha advertit que aquest govern ha de ser 'plural, de coalició i que faci polítiques per transformar l'economia, la societat i les institucions al servei de la gent'.